Ursula Brunner (Aktivistin)

D **Ursula Brunner-Storz** (* 7. Jänner 1925 z Frauefäld; † 23. Meerz 2017 au deert) isch e Schwyzer Aktivischti fir Faire Handel gsii. Si isch d Grinderi vu dr «Banaanefraue»-Beweegig, Bfaarfrau un Tuurgauer Grooßreeti (FDP) gsii.

## Lääbe

D Ursula Brunner-Storz isch as Doochter vun ere Bröuereiunternämerfamilie z Frauefäld TG (Actienbrauerei Frauenfeld AG, hite zue Heineken) ufgwagse. Anne 1943 het si d Matuura gmacht un het derno ne Mediziinstuudium z Gämf aagfange, wu si abbroche het un dr 1946 dr Bfaarer Eugen Brunner ghyroote het. D Bfaarfamilie isch an verschiidene Oort gsii, zwische 1949 un 1962 sin aacht Chinder uf d Wält chuu. Anne 1966 isch d Familie uf Fraufäld retuurchuu un d Ursula Brunner-Storz het si in dr Chilchegmai engaschiert, allmee aber au bolitisch.

D Ursula Brunner-Storz isch di eerscht Frau, wu fir d FDP im Grooße Root vum Kanton Tuurgau ghockt isch. Si isch zwamool vum eerschte Yysatzblaan noogrugt (1975/1978) un isch 1980 bi oordelige Waale wiidergwellt woore. Vier Joor speeter isch si us dr Beziirksbartei uusdrätte, wu s zue Ussenandersetzige chuu isch. D Brunner-Storz isch Mitorganisatoori vun eme Brotescht un Friidescamp geege d Weerschau vu dr Armee z Frauefäld gsii un het e Gruppe vu dr «Fraue fir dr Friide» grindet ghaa.

Verschottlet dur dr Film *Bananera Libertad* vum Peter von Gunten, wu di soziaale un ekeloogische Missständ bi dr Banaanebuure z Zäntralamerika thematisiert woore sin, het si d Brunner ab 1973 fir e «gräächte Handel» mit Banaane un andere Brodukt us Entwickligsländer yygsetzt. Si un iri Mitstryterne hän si as «Banaanefraue vu Frauefäld» organisiert un d Effetligkait fir d Broblääm vum Wälthandel un vum Banaaneaaböu sensibilisiert. D Ursula Brunner-Storz isch e baar Mool in verschiideni Länder vu Siidamerika graist un 1986 het s die Gruppe vu engaschierte Fraue gschafft ghaa, di eerschte fair ghandlete Banaane in d Schwyz z impertiere. Anne 1988 isch us dr Gruppe vu dr Banaanefraue dr Verain Gebana („Gerechter Bananenhandel“) woore, 1994 het mer aagfange die faier ghandlete Banaane via VOLG z verchaufe. Anne 1998 isch d Gebana AG fir gräächte Handel mit Brodukt us dr Dritte Wält grindet woore. D Ursula Brunner-Storz isch dr Organisazioon bis in s hooch Alter verbunde bliibe. Gräächtigkait isch fir sii aber vyyl mee gsii wie nume faire Handel, ire Yysatz fir e gräächteri Wält isch us ire Verwuurzlig im Glaube chuu.

D Brunner un d «Banaanefraue» gälten as die, wu dr Wääg frei gmacht hän fir dr Fair Handel in dr Schwyz. Si isch anne 2003 mit em Zuger Kulturbryys un 2014 mit em Women’s Business Award vu dr Hoochschuel Lozärn uuszaichnet woore. Si isch im Meerz 2017 im Alter vu 92 Joor z Frauefäld gstoorbe.

## Wäärch
* *Bananenfrauen.* Verlag Huber, Frauenfeld / Stuttgart / Wien 1999, ISBN 3-7193-1171-6.

## Literatuur
* Barbara Fatzer: *Die neue Frauenbewegung hebt ab.* In: *Bodenständig und grenzenlos. 200 Jahre Thurgauer Frauengeschichte(n).* Hrsg. vom «Verein Thurgauerinnen gestern – heute – morgen» aus Anlass des Jubiläums 150 Jahre Bundesstaat / 200 Jahre Unabhängigkeit des Kantons Thurgau. Verlag Huber, Frauenfeld / Stuttgart / Wien 1999, ISBN 3-7193-1171-6; S. 229: *Weh dir, Chiquita: Die Bananenfrauen*; S. 234–236: *Ursula Brunner: eine Frau eckt an*.
* Valerie Zaslawski: ''Dem fairen Handel den Weg geebnet.'' In: *Neue Zürcher Zeitung.* 5. Augschte 2013.
* Anna Miller: ''Die Bananenkönigin.'' In: *Ostschweiz am Sonntag.* Nr. 37, 13. Septämber 2015, S. 23–24.
* Nooloss vu dr Ursula Brunner im Staatsarchiiv Tuurgau (ThurgauerFrauenArchiv, StATG F 0'23).

## Weblink
* 
* Website der Bananenfrauen (Archiv-Version)
* Urs Tremp: ''Die rebellische Bananenfrau.'' In: *[[NZZ am Sonntag]].* 2. April 2017, S. 19 (Nachruf)

## Fueßnote